Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од И.Ј. од Неготино, поднесена против Основното јавно обвинителство - Кочани, по предметот Барање за пристап до информации од јавен карактер, на 17.08.2023 година, го донесе следното

**Р Е Ш Е Н И Е**

1. Жалбата изјавена од И.Ј. од Неготино, поднесена против Основното јавно обвинителство - Кочани, заведена во Агенцијата под бр.08-308 на 08.08.2023 година, по предметот Барање за пристап до информации од јавен карактер **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## И.Ј. од Неготино, како што е наведено во Жалбата, на 28.06.2023 година поднел Барање за пристап до информации од јавен карактер до Основното јавно обвинителство - Кочани, со кое побарал по е-маил да му се достави електронски запис од следната информација:

„Заради спроведување на истражување, во рамки на трет циклус академски студии (докторски студии) на Правен факултет „Јустинијан Први“ – Скопје при Универзитет „Св. Кирил и Методиј“ во Скопје, потребни ми се податоци за бројот на предлози за отповикување на алтернативната мерка условна осуда кои Основното јавно обвинителство Кочани ги има поднесено до надлежен суд, согласно одредбите од Кривичниот законик.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-308 од 08.08.2023 година.

Агенција, со електронски допис од 08.08.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 16.08.2023 до Агенцијата по електронски пат достави Одговор на жалба А.бр.52/23 од 15.08.2023 година, заведен во Агенцијата под бр.08-308. Во Одговорот е наведено дека: „..согласно своите законски и подзаконски обврски и должности, ОЈО Кочани за своето работење изготвува Годишен извештај за работа, кој го доставува до Јавното обвинителство на Репблика Северна Македонија, кој покрај тоа што е документ со класифицирани информации со степен на доверливост/класификација „Доверливо“, не содржи информација за број на поднесени предлози за отповикување на алтернативна мерка условна осуда, причините за поднесување и одлука на судот по поднесените предлози ... кои ОЈО Кочани ги има поднесено до надлежен суд, ниту располага со било каков документ...кој содржи запис на ваква информација...доколку Годишниот извештај за работа и би содржал ваква информација, според ОЈО Кочани истиот претставува исклучок за слободен пристап до физички и правни лица..согласно чл.6.ст.1 т.1 од Законот за слободен пристап до информации од јавен карактер...ОЈО Кочани нема креирано, односно не располага со информација за број на поднесени предлози за отповикување на алтернативна мерка условна осуда...ОЈО Кочани смета дека подносителот на барањето, ваква информација би можел да добие од Основен суд Кочани...“

На 16.08.2023 година Барателот на информаци до Агенцијата достави е-маил, на кој наведува: „..од моја страна беа испратени барања за пристап до информации од јавен карактер до сите 22 (дваесет и две) основни јавни обвинителства во државата. Вкупно 19 основни јавни обвинителства одговорија позитивно на поднесените барања и ми ги доставија бараните податоци. Доставените одговори се заведени во соодветните уписници „А“ на јавните обвинителства... Во однос на наводите на Основното јавно обвинителство Кочани дека истите ги немат креирано, односно не располагаат со информација за бројот на поднесени предлози ..истакнувам дека истите се неосновани и неточни од причина што предлог за отповикување на алтернативната мерка условна осуда може да поднесе јавното обвинителство до надлежен суд, што значи дека јавното обвинителство ја создава и располага со информацијата, односно е Имател на информацијата. Во делот кој ОЈО Кочани го наведува за „одлука на судот по поднесените предлози“, истакнувам дека тоа не е содржано во поднесеното барање...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата, по разгледувањето на Жалбата и расположливите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации не ги испочитувал одредбите од Законот за слободен пристап до информации од јавен карактер, со тоа што бил должен да постапи согласно член 20 од Законот за слободен пристап до информации до јавен карактер.

Согласно член 20 став 1 од Законот за слободен пристап до информации од јавен карактер, ако имателот на информации позитивно одговори на барањето, или ако барањето делумно или целосно го одбие, за тоа ќе донесе **решение** кое ги содржи сите содржани елементи наведени во член 88 од Законот за општата управна постапка.

Што се однесува до наводите на Одговорот на жалба на Имателот на информации дека „ниту располага со било каков документ...кој содржи запис на ваква информација“, Агенцијата му укажува на Имателот на информации дека согласно член 497 став 3 од Законот за кривична постапка („Службен весник на РМ“ бр.150/2010), со предлогот за издавање казнен налог **јавниот обвинител** му предлага на судот изрекување на една или повеќе од следниве кривични санкции или мерки...условна осуда со утврдена казна затвор до три месеци или парична казна.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 20 и 21 од истиот Закон, е должен да ја информира јавноста со објавување на податоци од негова надлежност....извештаи за работа кои ги поднесуваат до органите надлежни за сроведување контрола и надзор и **статистички податоци за работата,** како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации.

Додека, во врска со наводите на истиот погоре наведен Одговор на Имателот дека „доколку Годишниот извештај за работа и би содржал ваква информација, според ОЈО Кочани истиот претставува исклучок за слободен пристап до физички и правни лица..согласно чл.6.ст.1 т.1 од Законот за слободен пристап до информации од јавен карактер“, Агенцијата му укажува на Имателот на информации дека доколку станува збор за исклучок од член 6 став 1 од Законот за слободен пристап до информации од јавен карактер, бил должен да донесе решение со кое ќе го одбие барањето за пристап до информации, со претходно спроведување на Тестот на штетност како задолжителна постапка при одбивањето. Но, во конкретниот случај бараната информација не може да претставува исклучок од Законот, од причина што годишниот извештај на Имателот на информации кој се доставува до Јавното обвинителство на Република Северна Македонија, истиот транспарентно е објавен на нивната веб страница.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му ја достави бараната информација, **на начин и во форма наведени во Барањето**.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

**Пламенка Бојчева**